CELEX: 32008R0517
Language: lt
Date: 2008-06-10 00:00:00
Title: 2008 m. birželio 10 d. Komisijos reglamentas (EB) Nr. 517/2008, kuriuo nustatomos išsamios Tarybos reglamento (EB) Nr. 850/98 įgyvendinimo taisyklės, taikomos nustatant žvejybos tinklų akių dydį ir vertinant gijų storį

11.6.2008   
            
            
               LT
            
            
               Europos Sąjungos oficialusis leidinys
            
            
               L 151/5
            
         
      KOMISIJOS REGLAMENTAS (EB) Nr. 517/2008
   2008 m. birželio 10 d.
   kuriuo nustatomos išsamios Tarybos reglamento (EB) Nr. 850/98 įgyvendinimo taisyklės, taikomos nustatant žvejybos tinklų akių dydį ir vertinant gijų storį
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 1998 m. kovo 30 d. Tarybos reglamentą (EB) Nr. 850/98 dėl žuvininkystės išteklių apsaugos, taikant technines priemones jūrų gyvūnų jaunikliams apsaugoti (1), ypač į jo 48 straipsnį,
   kadangi:
   
               (1)
            
            
               Reglamente (EB) Nr. 850/98 nustatytos techninės apsaugos priemonės, taikomos žuvininkystės išteklių žvejybai ir iškrovimui valstybių narių suverenitetui arba jurisdikcijai priklausančiuose jūrų vandenyse. Jame, inter alia, numatyta, kad turi būti priimtos išsamios žvejybos tinklų gijų storio įvertinimo ir akių dydžio nustatymo taisyklės.
            
         
               (2)
            
            
               2003 m. sausio 24 d. Komisijos reglamente (EB) Nr. 129/2003, nustatančiame išsamias žvejybos tinklų akių dydžio ir gijų storio nustatymo taisykles (2), pateiktos tam tikros techninės taisyklės, taikomos matuoklių naudojimui nustatant žvejybos tinklų akių dydį ir gijų storį. Tačiau tai, kaip šiuo metu žuvininkystės inspektoriai naudoja tuos matuoklius, tam tikrais atvejais sukėlė žuvininkystės inspektorių ir žvejų ginčus dėl akių matavimo būdų ir rezultatų, priklausančių nuo to, kaip tie prietaisai buvo naudojami.
            
         
               (3)
            
            
               Be to, tobulinant prietaisus, naudojamus žvejybos tinklų akių dydžiui nustatyti, pasiekta technikos pažanga, todėl jie dabar yra tikslesni. Tikslinga numatyti, kaip Bendrijos ir nacionaliniai žuvininkystės inspektoriai turi naudotis tais patobulintais prietaisais. Atitinkamai Bendrijos inspektoriams ir valstybių narių nacionaliniams žuvininkystės inspektoriams turėtų būti privaloma naudotis naujuoju matuokliu, kuris turėtų būti pažymėtas užrašu „EB matuoklis“.
            
         
               (4)
            
            
               Kontrolės procedūros tikslais būtina nurodyti naudotinų matuoklių tipus, jų naudojimo būdą, matuotinų akių pasirinkimo, kiekvienos iš jų matavimo ir tinklo akių dydžio skaičiavimo būdą, akių gijų pasirinkimo gijų storiui įvertinti tvarką ir apibūdinti inspektavimo procedūros seką.
            
         
               (5)
            
            
               Reikėtų numatyti papildomą ir galutinį matavimą tuo atveju, jei žvejybos laivo kapitonas užginčija inspektuojant gautus matavimo rezultatus.
            
         
               (6)
            
            
               Siekiant Bendrijos teisės aktų aiškumo, reikėtų panaikinti Reglamentą (EB) Nr. 129/2003 ir pakeisti jį šiuo reglamentu.
            
         
               (7)
            
            
               Šiame reglamente numatytos priemonės atitinka Žuvininkystės išteklių ir akvakultūros vadybos komiteto nuomonę,
            
         PRIĖMĖ ŠĮ REGLAMENTĄ:
   I   SKYRIUS
   DALYKAS IR APIBRĖŽTYS
   1 straipsnis
   Dalykas
   Šiame reglamente nustatomos išsamios Reglamento (EB) Nr. 850/98 įgyvendinimo taisyklės, taikomos Bendrijos ir nacionaliniams inspektoriams nustatant žvejybos tinklų akių dydį ir įvertinant gijų storį.
   2 straipsnis
   Apibrėžtys
   Šiame reglamente vartojamų terminų apibrėžtys:
   
               a)
            
            
               tinklo akių matuoklis – tai akių matavimo prietaisas su dviem kojelėmis, akims matuoti automatiškai naudojantis išilgines jėgas 5–180 niutonų (N) diapazone 1 N tikslumu;
            
         
               b)
            
            
               aktyvusis žvejybos įrankis – tai žvejybos įrankis, kuriuo žvejojant būtina užtikrinti aktyvų tokio įrankio judėjimą, įskaitant visų pirma velkamuosius ir apsupamuosius žvejybos įrankius, tralus, daniškuosius velkamuosius tinklus ir panašius velkamuosius tinklus;
            
         
               c)
            
            
               pasyvusis žvejybos įrankis – tai žvejybos įrankis, kuriuo žvejojant nebūtina užtikrinti aktyvaus tokio įrankio judėjimo, įskaitant žiauninius tinklaičius, vertikaliuosius tinklaičius, sieninius tinklus, gaudyklinius tinklus, ūdas ir gaudykles;
            
         
               d)
            
            
               N kryptis – tai mazginio tinklinio audeklo atveju kryptis, statmena bendrajai tinklo verpalų krypčiai, kaip parodyta I priede;
            
         
               e)
            
            
               T kryptis – tai:
               
                           i)
                        
                        
                           mazginio tinklinio audeklo atveju kryptis, lygiagreti su bendrąja tinklo verpalų kryptimi, kaip parodyta I priede;
                        
                     
                           ii)
                        
                        
                           bemazgio tinklinio audeklo atveju kryptis, statmena N krypčiai;
                        
                     
         
               f)
            
            
               tinklo akių dydis – tai:
               
                           i)
                        
                        
                           mazginio tinklinio audeklo atveju ilgiausias atstumas tarp dviejų vienas prieš kitą esančių tos pačios akies mazgų, visiškai ištempus akį, kaip parodyta I priede;
                        
                     
                           ii)
                        
                        
                           bemazgio tinklinio audeklo atveju vidinis atstumas tarp viena prieš kitą esančių tos pačios akies sujungimo vietų, visiškai ištempus akį palei ilgiausią jos ašį;
                        
                     
         
               g)
            
            
               rombinė akis – tai II priedo 1 paveikslėlyje parodyta akis, kurią sudaro keturios vienodo ilgio kraštinės ir kurios dvi įstrižainės yra statmenos išilginei tinklo ašiai, o viena – lygiagreti su ja, kaip parodyta II priedo 2 paveikslėlyje;
            
         
               h)
            
            
               kvadratinė akis – tai ketursienė akis, sudaryta iš dviejų vienodo ilgio lygiagrečių kraštinių eilių, kurių viena yra lygiagreti su tinklo išilgine ašimi, o kita su ja sudaro statųjį kampą;
            
         
               i)
            
            
               akis T90 – tai mazginio tinklinio audeklo rombinė akis, parodyta II priedo 1 paveikslėlyje, sumegzta taip, kad tinklinio audeklo T kryptis būtų lygiagreti su išilgine tinklo ašimi.
            
         II   SKYRIUS
   EB MATUOKLIAI
   3 straipsnis
   Tinklo akių matuoklis ir gijų storio matuokliai
   1.   Vykdydami žvejybos inspekcijas Bendrijos ir nacionaliniai inspektoriai žvejybos tinklų akių dydžiui ir gijų storiui nustatyti naudoja tinklo akių matuoklį ir gijų storio matuoklius, atitinkančius šio reglamento nuostatas.
   2.   Techninės tinklo akių matuoklio specifikacijos nustatomos III priede.
   3.   Techninės gijų storio matuoklių specifikacijos nustatomos IV priede.
   4.   1 dalyje nurodyti tinklo akių matuoklis ir gijų storio matuokliai turi būti pažymėti užrašu „EB matuoklis“, o gamintojas turi patvirtinti, kad jie atitinka atitinkamai 2 ir 3 dalyse nurodytas technines specifikacijas.
   5.   Tinklo akių matuoklis ir gijų storio matuokliai, parduodami arba platinami naudotis kitiems nei nacionalinės žuvininkystės institucijos subjektams arba asmenims, negali būti pažymėti užrašu „EB matuoklis“.
   4 straipsnis
   Tinklo akių matuoklio kalibravimo prietaisai
   Kompetentingos nacionalinės institucijos sertifikuoja V priedo 1 paveikslėlyje nurodytas kalibruotas bandymų pasvaras ir kalibruotą bandomąją matavimo plokštę; jos pažymimos užrašu „EB“.
   5 straipsnis
   Tinklo akių matuoklių testavimas
   Tinklo akių matuoklio tikslumas tikrinamas:
   
               a)
            
            
               įstatant matuoklio kojeles į kalibruotos bandymų plokštelės angas, kaip nurodyta V priedo 1 paveikslėlyje;
            
         
               b)
            
            
               užkabinant kalibruotas bandymų pasvaras ant nejudamosios kojelės, kaip nurodyta V priedo 2 paveikslėlyje.
            
         III   SKYRIUS
   TINKLO AKIŲ DYDŽIO NUSTATYMAS
   6 straipsnis
   Aktyviojo žvejybos įrankio matuotinų tinklo akių parinkimas
   1.   Inspektorius pasirenka šia kryptimi einančių 20 gretimų tinklo akių grupę:
   
               a)
            
            
               rombinių ir kvadratinių akių atveju išilginės tinklo ašies kryptimi;
            
         
               b)
            
            
               akių T90 atveju – statmenai išilginės tinklo ašies krypčiai.
            
         2.   Nematuojamos arčiau kaip per tris akis nuo tinklinio audeklo kraštų, apsiuvo, lynų arba tralo maišo raiščių esančios akys. Tas atstumas matuojamas statmenai apsiuvui, lynams arba tralo maišo raiščiams, įtempus tinklą matavimo kryptimi. Pažeistos ar pataisytos akys arba akys, prie kurių pritvirtinti papildomi tinklo įtaisai, nematuojamos.
   3.   Nukrypstant nuo 1 dalies matuotinos akys gali būti ir negretimos, jei gretimų akių negalima matuoti dėl 2 dalies nuostatų.
   7 straipsnis
   Pasyviojo žvejybos įrankio matuotinų tinklo akių parinkimas
   1.   Inspektorius parenka 20 žvejybos tinklo akių. Jeigu žvejybos tinklo akys yra skirtingo dydžio, akys parenkamos iš tos žvejybos tinklo dalies, kurioje akys mažiausios.
   2.   Matavimui pagal 1 dalį nesirenkamos šios tinklo akys:
   
               a)
            
            
               esančios ties tinklo viršutiniu, apatiniu ar šoniniu kraštu;
            
         
               b)
            
            
               esančios arčiau kaip per tris akis nuo apsiuvo ir lynų;
            
         
               c)
            
            
               pažeistos arba sutaisytos akys.
            
         8 straipsnis
   Bendrosios tinklo akių matuoklių paruošimo ir naudojimo nuostatos
   Tinklo akių matuokliai:
   
               a)
            
            
               paruošiami pagal VI priedo nuostatas;
            
         
               b)
            
            
               naudojami pagal VII priedo nuostatas.
            
         9 straipsnis
   Tinklo akių matuoklio naudojimas matuojant rombines akis ir akis T90
   Matuojant rombines akis ir akis T90:
   
               a)
            
            
               mazginio ir bemazgio tinklinio audeklo, kai galima nustatyti N kryptį, tinklo audeklas ištempiamas akių N kryptimi, kaip parodyta VII priede;
            
         
               b)
            
            
               bemazgio tinklinio audeklo, kai N krypties nustatyti negalima, matuojama ilgiausia akies ašis.
            
         10 straipsnis
   Tinklo akių matuoklio naudojimas matuojant kvadratines akis
   1.   Matuojant kvadratinių akių tinklinį audeklą, jis pirmiausia ištempiamas akies vienos, o paskui kitos įstrižainės kryptimi, kaip parodyta VIII priede.
   2.   VI priede nustatyta procedūra taikoma matuojant kiekviena kvadratinės akies įstrižainių kryptimi.
   11 straipsnis
   Matavimo sąlygos
   Akys matuojamos tik tuomet, kai tinklas šlapias ir nesušalęs.
   12 straipsnis
   Kiekvienos pasirinktos tinklo akies dydžio matavimas
   1.   Kiekvienos tinklo akies dydis – tai atstumas tarp matuoklio kojelių išorinių briaunų toje vietoje, kur slankioji kojelė sustoja.
   2.   Jei atskiros kvadratinės akies įstrižainių matavimo rezultatai skiriasi, naudojama ilgesnė įstrižainė.
   13 straipsnis
   Tinklo akių dydžio nustatymas
   Nustatant tinklo akių dydį imamas 20 parinktų akių grupės dydžio vidurkis, kurį parodė matuoklis.
   14 straipsnis
   Tinklo akių dydžio nustatymas kilus ginčams
   1.   Jei žvejybos laivo kapitonas užginčija pagal 13 straipsnį atlikto tinklo akių dydžio nustatymo rezultatą, iš kitos žvejybos tinklo vietos parenkama ir išmatuojama 20 akių pagal 6–12 straipsnių nuostatas.
   2.   Tada akių dydis iš naujo nustatomas imant visų 40 išmatuotų akių duomenų vidurkį, kurį parodė matuoklis. Šis matuoklio rodomas rezultatas yra galutinis.
   IV   SKYRIUS
   GIJŲ STORIO VERTINIMAS
   15 straipsnis
   Bendrosios gijų parinkimo nuostatos
   1.   Inspektorius parenka tinklo akis iš bet kokios žvejybos tinklo dalies, kuriai nustatytas didžiausias leistinas gijų storis.
   2.   Nesirenkamos pažeistų arba pataisytų tinklo akių gijos.
   16 straipsnis
   Rombinių akių tinklinio audeklo gijų parinkimas
   Rombinių akių tinklinio audeklo gijos parenkamos taip, kaip parodyta VIII priede:
   
               a)
            
            
               jei tinklinis audeklas sudarytas iš viengubų gijų, parenkamos gijos, esančios priešingose 10 tinklo akių pusėse;
            
         
               b)
            
            
               jei tinklinis audeklas sudarytas iš dvigubų gijų, parenkamos abi gijų, esančių priešingose 5 tinklo akių pusėse, vijos.
            
         17 straipsnis
   Kvadratinių akių tinklinio audeklo gijų parinkimas
   Kvadratinių akių tinklinio audeklo gijos parenkamos taip, kaip parodyta VIII priede:
   
               a)
            
            
               jei tinklinis audeklas sudarytas iš viengubų gijų, parenkamos gijos, esančios tik vienoje 20 akių pusėje; jos parenkamos toje pačioje kiekvienos akies pusėje;
            
         
               b)
            
            
               jei tinklinis audeklas sudarytas iš dvigubų gijų, vertinamos abi gijų, esančių tik vienoje 10 akių pusėje, vijos; jos parenkamos toje pačioje kiekvienos akies pusėje.
            
         18 straipsnis
   Gijų storio matuoklio parinkimas
   Inspektorius naudoja matuoklį, kurio apskritos angos skersmuo atitinka didžiausią tai tinklo daliai leistiną gijų storį.
   19 straipsnis
   Vertinimo sąlygos
   Gijos vertinamos nesušalusios.
   20 straipsnis
   Kiekvienos parinktos gijos storio vertinimas
   Jeigu gija per stora, kad matuoklio kojelės galėtų susiglausti, arba suglaudus kojeles gija negali laisvai slankioti kiaurymėje, tuomet gijos storio vertinimą inspektorius pažymi kaip neigiamą (–).
   21 straipsnis
   Gijų storio vertinimas
   1.   Jeigu iš 20 parinktų gijų daugiau kaip penkių įvertinimai yra neigiami (–) pagal 20 straipsnį, inspektorius pagal 15–20 straipsnių nuostatas parenka ir įvertina dar 20 gijų.
   2.   Jei nustatoma, kad iš visų 40 parinktų gijų daugiau kaip 10 įvertinimų yra neigiami (–), gijų storis laikomas viršijančiu didžiausią gijų storį, leistiną toje žvejybos tinklo dalyje.
   22 straipsnis
   Gijų storio vertinimas kilus ginčams
   1.   Jei laivo kapitonas užginčija pagal 21 straipsnį atlikto gijų storio vertinimo rezultatus, taikomos šio straipsnio 2 dalies nuostatos.
   2.   Inspektorius vėl parenka ir įvertina 20 kitų toje pačioje žvejybos tinklo dalyje esančių gijų. Jei nustatoma, kad iš visų 20 parinktų gijų daugiau kaip penkių įvertinimai yra neigiami (–), gijų storis laikomas viršijančiu didžiausią gijų storį, leistiną toje žvejybos tinklo dalyje. Šio vertinimo rezultatas yra galutinis.
   V   SKYRIUS
   BAIGIAMOSIOS NUOSTATOS
   23 straipsnis
   Panaikinimas
   1.   Reglamentas (EB) Nr. 129/2003 panaikinamas.
   2.   Nuoroda į Reglamento (EB) Nr. 129/2003 nuostatas laikoma nuoroda į šį reglamentą ir skaitoma pagal IX priede pateiktą atitikmenų lentelę.
   24 straipsnis
   Pereinamojo laikotarpio nuostatos
   1.   Pereinamuoju laikotarpiu, kuris baigiasi 2009 m. rugsėjo 1 d., valstybė narė savo suverenitetui arba jurisdikcijai priklausančiuose vandenyse gali ir toliau taikyti žvejybos tinklų akių dydžio nustatymo ir gijų storio vertinimo metodus, atitinkančius Reglamentą (EB) Nr. 129/2003.
   2.   Jei valstybė narė savo suverenitetui arba jurisdikcijai priklausančiuose vandenyse pereinamuoju laikotarpiu, t. y. iki 2009 m. rugsėjo 1 d., ketina taikyti žvejybos tinklų akių dydžio nustatymo ir gijų storio įvertinimo metodus, atitinkančius Reglamentą (EB) Nr. 129/2003, ji apie tai nedelsdama praneša Komisijai ir paskelbia šią informaciją savo oficialiojoje svetainėje.
   25 straipsnis
   Įsigaliojimas
   Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje, 2008 m. birželio 10 d.
      
         
            Komisijos vardu
         
         Joe BORG
         
         
            Komisijos narys
         
      
   
   
      (1)  OL L 125, 1998 4 27, p. 1. Reglamentas su paskutiniais pakeitimais, padarytais Reglamentu (EB) Nr. 2166/2005 (OL L 345, 2005 12 28, p. 5).
   
      (2)  OL L 22, 2003 1 25, p. 5.
   
      I PRIEDAS
      Tinklo akių dydis ir tinklinio audeklo gijų N kryptis ir T kryptis
      Paveikslėlis
      
         
   
   
      II PRIEDAS
      Rombinių akių mazginis tinklinis audeklas ir akių T90 tinklinis audeklas
      1   paveikslėlis
      Toliau parodyta tinklinio audeklo gijos kryptis standartiniame rombinių akių mazginiame tinkle (A) ir pasukus tinklą 90° kampu (B).
      
         
      Išilginė tinklo ašis
      2   paveikslėlis
      
         
   
   
      III PRIEDAS
      Tinklo akių matuoklio techninės specifikacijos
      
                  1.
               
               
                  Tinklo akių matuoklis:
                  
                              a)
                           
                           
                              matuojant žvejybos tinklų akių dydį automatiškai naudoja išilginę matavimo jėgą;
                           
                        
                              b)
                           
                           
                              turi dvi kojeles, kurių viena yra nejudama, o kita – slankioji, abi – 2 mm storio, 1 mm spindulio, užapvalintomis briaunomis, kad kojelės lengvai slystų gijomis, kaip parodyta tolesniame paveikslėlyje;
                           
                        
                              c)
                           
                           
                              maitinamas elektra, o jeigu veikia su baterijomis, tuomet iki kito pakrovimo juo galima atlikti 1 000 tinklo akių matavimų iš eilės;
                           
                        
                              d)
                           
                           
                              tinklo akims gali naudoti pasirinktas išilgines jėgas 5–180 N diapazone 1 N tikslumu;
                           
                        
                              e)
                           
                           
                              jame įmontuota sistema naudojamai jėgai matuoti;
                           
                        
                              f)
                           
                           
                              su slankiąja kojele gali tempti tinklo akį pastoviu 300 ± 30 mm/min. greičiu;
                           
                        
                              g)
                           
                           
                              gali išmatuoti 10–300 mm akis ir turi nuimamas kojeles mažoms ir didelėms akims matuoti;
                           
                        
                              h)
                           
                           
                              matuoja 1 mm tikslumu;
                           
                        
                              i)
                           
                           
                              yra tvirtos konstrukcijos, nesideformuoja esant apkrovai;
                           
                        
                              j)
                           
                           
                              yra lengvas, tačiau tvirtas; turėtų sverti ne daugiau kaip 2,5 kg;
                           
                        
                              k)
                           
                           
                              yra pagamintas iš jūros sąlygomis nerūdijančių medžiagų;
                           
                        
                              l)
                           
                           
                              yra atsparus vandeniui ir dulkėms pagal standartą IP56 (1);
                           
                        
                              m)
                           
                           
                              gali stabiliai veikti – 10–+ 45 °C temperatūrų intervale;
                           
                        
                              n)
                           
                           
                              atsparus – 30–70 °C temperatūroje, kai laikomas saugykloje ir gabenamas;
                           
                        
                              o)
                           
                           
                              yra valdomas programine įranga, kurioje turėtų būti funkcijų meniu ir kuri, pradedant naudoti matuoklį, leidžia jam pačiam pasitikrinti savo elektroninę ir mechaninę dalis;
                           
                        
                              p)
                           
                           
                              jame yra ekranas, kuriame parodoma, kad matuoklis parengtas veikti, o jei ne – pateikiamas pranešimas apie klaidą, matuoklis užsisklendžia ir nustoja veikti;
                           
                        
                              q)
                           
                           
                              gali būti valdomas viena ranka, o funkcijos turi būti valdomos su išoriniais mygtukais;
                           
                        
                              r)
                           
                           
                              rodo duomenis integruotame ekrane ir pateikia kiekvieną matavimą, vienos akių grupės matavimų skaičių ir vidutinę vertę milimetrais;
                           
                        
                              s)
                           
                           
                              savo atmintinėje laiko ne mažiau kaip 1 000 matavimų duomenis; tuos duomenis turi būti galima perkelti į kompiuterį;
                           
                        
                              t)
                           
                           
                              turi tinklo akių dydžio vidurkio, suapvalinto iki artimiausio 0,1 mm, skaičiavimo funkciją;
                           
                        
                              u)
                           
                           
                              jame įdiegta programinė įranga, kurioje yra funkcija automatiškai parinkti didžiausią kiekvienos akies įstrižainę, kad būtų galima apskaičiuoti kvadratinių akių tinklinio audeklo vidutinį akių dydį;
                           
                        
                              v)
                           
                           
                              išsaugo visų atliktų matavimų duomenis.
                           
                        
            
                  2.
               
               
                  Kai kurie tinklai nuo apkrovos deformuojasi. Matuoklis turi į tai reaguoti ir iš naujo taikyti nustatytą jėgą, o tam kontrolinėje programinėje įrangoje turi būti algoritmas, aprašytas priedėlyje.
               
            Paveikslėlis
      (Šie piešiniai pateikiami tik kaip pavyzdys)
      
         
      
         (1)  Vidaus saugos kodai nurodyti Tarptautinės elektrotechnikos komisijos (TEK) tarptautiniame standarte 60529.
      
         (2)  Slankiosios kojelės greitis tempiant tinklo akį. Slankiosios kojelės be apkrovos greitis gali būti didesnis.
      
         III priedo priedėlis
         Matavimo algoritmas
         Siekiant atsižvelgti į ištemptos akies deformavimąsi:
         
                     1)
                  
                  
                     plėskite slankiąją kojelę tinklo akyje pastoviu 300 ± 30 mm/min (1) greičiu tol, kol bus pasiekta matavimo jėga;
                  
               
                     2)
                  
                  
                     sustabdykite variklį ir palaukite sekundę;
                  
               
                     3)
                  
                  
                     jeigu jėga sumažėja tiek, kad nesudaro 80 % iš anksto nustatytos matavimo jėgos, plėskite slankiąją kojelę tinklo akyje tol, kol vėl bus pasiekta matavimo jėga.
                  
               
            (1)  Slankiosios kojelės greitis plečiant tinklo akį. Slankiosios kojelės be apkrovos greitis gali būti didesnis.
      
   
   
      IV PRIEDAS
      Gijos storio matuoklio techninės specifikacijos
      Vertinant gijos storį naudojami matuokliai pasižymi šiomis ypatybėmis:
      
                  a)
               
               
                  turi būti pagaminti iš patvarios, nerūdijančios medžiagos, atsparios atšiauriai jūrinei aplinkai, pagal tolesniame paveikslėlyje pateiktus brėžinius;
               
            
                  b)
               
               
                  turi būti su suapvalintomis kiaurymės briaunomis kiekviename apskritos angos, skirtos gijų storiui vertinti, krašte, kad būtų išvengta dilimo traukiant giją, kai tikrinama jos atitiktis taisyklėms;
               
            
                  c)
               
               
                  yra sukonstruoti taip, kad replių priekis būtų suapvalintas siekiant, kad kojeles būtų lengviau įstatyti tarp dvigubų gijų;
               
            
                  d)
               
               
                  yra su paraleliai atsiveriančiomis kojelėmis, pakankamai stipriomis, kad tinkamai naudojant prietaisą nesideformuotų, turint omenyje tai, kad kaskart matuojant giją kojeles reikia užverti suspaudžiant rankomis;
               
            
                  e)
               
               
                  kojelių vidinės pusės pagamintos taip, kad, kai kojelės suglaustos, į abi puses nuo angos 1 mm atstumu yra paliktas 0,5 mm tarpas, kad paskiri medžiagos plaušeliai nekyšotų iš supintų ar susuktų gijų, įstrigusių plokščiuose kojelių paviršiuose iš abiejų angos, į kurią įkišta gija, pusių;
               
            
                  f)
               
               
                  suglaudus kojeles matuoklio apskritos angos skersmuo milimetrais turi būti toks, koks nurodytas ant vienos iš kojelių šalia kiaurymės; kojelės yra suglaustos, kai liečiasi vidinės abiejų kojelių pusės, lygiai prigludusios viena prie kitos;
               
            
                  g)
               
               
                  ant rankenos ir kojelių turi būti pažymėta „EB matuoklis“;
               
            
                  h)
               
               
                  leidžiama angos skersmens paklaida yra 0 + 0,1 mm;
               
            
                  i)
               
               
                  matuokliai turi būti patogūs nešiotis, kad inspektorius, jūroje lipdamas iš vieno laivo į kitą, galėtų turėti keturių (4 mm, 5 mm, 6 mm ir 8 mm) matuoklių komplektą;
               
            
                  j)
               
               
                  skirtingų dydžių matuokliai turi būti lengvai identifikuojami;
               
            
                  k)
               
               
                  matuokliai turi būti lengvai įstatomi tarp dvigubų gijų. Į reikiamą padėtį įstatytą matuoklį turi būti lengva valdyti viena ranka.
               
            Paveikslėlis
      Gijų matavimo replės
      
         
      
         
   
   
      V PRIEDAS
      Tinklo akių matuoklio kalibravimas ir testavimas
      A.   Ilgio matavimo patikra
      Ilgio matavimo patikra atliekama inspektuojant naudotino matuoklio kojeles įstatant į kalibruotos nelanksčios bandymų plokštelės angas, kurios yra įvairaus ilgio. Tai gali būti daroma bet kuriuo metu.
      1 paveikslėlis
      
         
      B.   Jėgos matavimo patikra
      Jėgos matavimo patikra atliekama kalibruotas pasvaras užkabinant ant nejudamosios kojelės, turinčios dinamometrinį daviklį; matuoklis turi būti tvirtai laikomas statmenas. Pasvarų vertės yra tokios: 10, 20, 50 ir 125 N. Pasvaros gali būti naudojamos tik stabiliomis sąlygomis.
      2 paveikslėlis
      (Šis piešinys pateikiamas tik kaip pavyzdys)
      
         
   
   
      VI PRIEDAS
      Tinklo akių matuoklio paruošimas
      
                  1.
               
               
                  Inspektorius:
                  
                              a)
                           
                           
                              parenka tinkamą kojelės dydį tinklo akims matuoti;
                           
                        
                              b)
                           
                           
                              užtikrina, kad kojelės būtų švarios;
                           
                        
                              c)
                           
                           
                              patikrina, ar matuoklis patenkinamai atlieka automatinę patikrą;
                           
                        
                              d)
                           
                           
                              parenka matavimo jėgą, kuri turi būti taikoma taip:
                              
                                          i)
                                       
                                       
                                          aktyviesiems žvejybos įrankiams:
                                          
                                                      —
                                                   
                                                   
                                                      20 N mažesnėms nei 35 mm tinklo akims,
                                                   
                                                
                                                      —
                                                   
                                                   
                                                      50 N ne mažesnėms nei 35 mm, bet mažesnėms nei 55 mm tinklo akims,
                                                   
                                                
                                                      —
                                                   
                                                   
                                                      125 N ne mažesnėms nei 55 mm tinklo akims;
                                                   
                                                
                                    
                                          ii)
                                       
                                       
                                          pasyviesiems žvejybos įrankiams:
                                          
                                                      —
                                                   
                                                   
                                                      10 N visų dydžių tinklo akims;
                                                   
                                                
                                    
                        
                              e)
                           
                           
                              patikrina, kokio tipo kojelė nustatyta. Gamintojo numatytasis parametras yra „įprastinė“ kojelė. Jei naudojamos mažos arba didelės kojelės, inspektorius, naudodamasis meniu, atitinkamai pakeičia kojelės tipą.
                           
                        
            
                  2.
               
               
                  Atlikus 1 punkte nurodytus veiksmus matuoklis yra paruoštas tinklo akims matuoti.
               
            
   
      VII PRIEDAS
      Tinklo akių matuoklio naudojimas inspektuojant
      Matuodamas tinklo akis inspektorius:
      
                  a)
               
               
                  įstato kojeles į tinklo akį, atremdamas nejudamąją matuoklio kojelę į mazgą, kaip parodyta toliau pateiktame paveikslėlyje;
               
            
                  b)
               
               
                  suaktyvina matuoklį, leisdamas kojelėms atsiverti, kol slankioji kojelė pasiekia priešais esantį mazgą ir sustoja, kai pasiekiama nustatyta jėga.
                  Paveikslėlis
                  
                     
               
            
   
      VIII PRIEDAS
      Rombinių ir kvadratinių akių tinklinio audeklo gijos
      Paveikslėlis
      
         
   
   
      IX PRIEDAS
      Atitikmenų lentelė
      
                  Reglamentas (EB) Nr. 129/2003
               
               
                  Šis reglamentas
               
            
                  —
               
               
                  1 straipsnis
               
            
                  1 straipsnis
               
               
                  2 straipsnis
               
            
                  2 straipsnio 1 dalis
               
               
                  3 straipsnio 2 dalis
               
            
                  2 straipsnio 2 dalis
               
               
                  3 straipsnio 4 dalis
               
            
                  3 straipsnio 1 dalis
               
               
                  9 straipsnis
               
            
                  3 straipsnio 2 dalis
               
               
                  —
               
            
                  3 straipsnio 3 dalis
               
               
                  —
               
            
                  4 straipsnio 1 dalis
               
               
                  10 straipsnio 1 dalis
               
            
                  4 straipsnio 2 dalis
               
               
                  10 straipsnio 2 dalis
               
            
                  5 straipsnio 1 dalis
               
               
                  6 straipsnio 1 dalis
               
            
                  5 straipsnio 2 dalis
               
               
                  6 straipsnio 2 dalis
               
            
                  5 straipsnio 3 dalis
               
               
                  6 straipsnio 3 dalis
               
            
                  6 straipsnio 1 dalis
               
               
                  11 straipsnis
               
            
                  6 straipsnio 2 dalis
               
               
                  12 straipsnio 1 dalis
               
            
                  6 straipsnio 3 dalis
               
               
                  12 straipsnio 2 dalis
               
            
                  7 straipsnis
               
               
                  13 straipsnis
               
            
                  8 straipsnis
               
               
                  —
               
            
                  9 straipsnis
               
               
                  14 straipsnis
               
            
                  10 straipsnio 1 dalis
               
               
                  3 straipsnio 2 dalis
               
            
                  10 straipsnio 2 dalis
               
               
                  3 straipsnio 2 dalis
               
            
                  10 straipsnio 3 dalis
               
               
                  3 straipsnio 4 dalis
               
            
                  10 straipsnio 4 dalis
               
               
                  3 straipsnio 2 dalis
               
            
                  10 straipsnio 5 dalis
               
               
                  3 straipsnio 2 dalis
               
            
                  11 straipsnio 1 dalis
               
               
                  7 straipsnio 1 dalis
               
            
                  11 straipsnio 2 dalis
               
               
                  7 straipsnio 2 dalis
               
            
                  12 straipsnio 1 dalis
               
               
                  11 straipsnis
               
            
                  12 straipsnio 2 dalis
               
               
                  8 straipsnis
               
            
                  13 straipsnis
               
               
                  13 straipsnis
               
            
                  14 straipsnis
               
               
                  6 straipsnis
               
            
                  15 straipsnis
               
               
                  14 straipsnis
               
            
                  16 straipsnio 1 dalis
               
               
                  3 straipsnio 3 dalis
               
            
                  16 straipsnio 2 dalis
               
               
                  3 straipsnio 3 dalis
               
            
                  16 straipsnio 3 dalis
               
               
                  3 straipsnio 4 dalis
               
            
                  17 straipsnio 1 dalis
               
               
                  15 straipsnio 1 dalis
               
            
                  17 straipsnio 2 dalis
               
               
                  15 straipsnio 2 dalis
               
            
                  17 straipsnio 3 dalis
               
               
                  —
               
            
                  18 straipsnio 1 dalis
               
               
                  19 straipsnis
               
            
                  18 straipsnio 2 dalis
               
               
                  16 straipsnis
               
            
                  18 straipsnio 3 dalis
               
               
                  17 straipsnis
               
            
                  19 straipsnio 1 dalis
               
               
                  20 straipsnis
               
            
                  19 straipsnio 2 dalis
               
               
                  21 straipsnio 1 dalis
               
            
                  19 straipsnio 3 dalis
               
               
                  21 straipsnio 2 dalis
               
            
                  20 straipsnis
               
               
                  22 straipsnis